CELEX: 22017D2357
Language: ro
Date: 2017-12-08 00:00:00
Title: Decizia nr. 1/2017 a Comitetului ambasadorilor ACP-UE din 8 decembrie 2017 cu privire la punerea în aplicare a articolului 68 din Acordul de parteneriat ACP-UE [2017/2357]

16.12.2017   
            
            
               RO
            
            
               Jurnalul Oficial al Uniunii Europene
            
            
               L 336/58
            
         DECIZIA NR. 1/2017 A COMITETULUI AMBASADORILOR ACP-UE
   din 8 decembrie 2017
   cu privire la punerea în aplicare a articolului 68 din Acordul de parteneriat ACP-UE [2017/2357]
   COMITETUL AMBASADORILOR ACP-UE,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (1), în special articolul 100, coroborat cu articolul 15 alineatul (4) și cu articolul 16 alineatul (2),
   întrucât:
   
               (1)
            
            
               Articolul 68 din Acordul de parteneriat între membrii grupului statelor din Africa, Caraibe și Pacific (ACP), pe de o parte, și Comunitatea Europeană și statele membre ale acesteia, pe de altă parte (denumit în continuare „Acordul de parteneriat ACP-UE”) prevede că trebuie pus în aplicare un sistem de sprijin suplimentar pentru a atenua efectele adverse pe termen scurt cauzate de șocurile exogene care afectează economia statelor ACP. La alineatul (4) al acestui articol se prevede că modalitățile sistemului de sprijin sunt stabilite în anexa II la Acordul de parteneriat ACP-UE.
            
         
               (2)
            
            
               Sistemul, astfel cum este definit în prezent în anexa II la Acordul de parteneriat ACP-UE, trebuie adaptat pentru a reflecta nevoile părților și pentru a asigura flexibilitatea și rapiditatea furnizării de asistență.
            
         
               (3)
            
            
               Articolul 100 din Acordul de parteneriat ACP-UE prevede că anexele Ia, II, III, IV și VI la acesta pot fi revizuite, corectate și/sau modificate de către Consiliul de miniștri ACP-UE, pe baza unei recomandări din partea Comitetului ACP-UE de cooperare pentru finanțarea dezvoltării.
            
         
               (4)
            
            
               În conformitate cu articolul 15 alineatul (4) din Acordul de parteneriat ACP-UE, Consiliul de miniștri ACP-UE poate delega competențe Comitetului ambasadorilor ACP-UE.
            
         
               (5)
            
            
               În conformitate cu articolul 16 alineatul (2) din Acordul de parteneriat ACP-UE, Comitetul ambasadorilor ACP-UE execută orice mandat care îi este încredințat de către Consiliu.
            
         
               (6)
            
            
               În cadrul reuniunii din 5 mai 2017, Consiliul de miniștri ACP-UE a mandatat Comitetul ambasadorilor ACP-UE să adopte o decizie privind punerea în aplicare a articolului 68 din Acordul de parteneriat ACP-UE, referitoare la șocurile exogene și de modificare a capitolului 3 din anexa II.
            
         
               (7)
            
            
               O decizie privind punerea în aplicare a articolului 68 din Acordul de parteneriat ACP-UE ar trebui să fie adoptată,
            
         ADOPTĂ PREZENTA DECIZIE:
   Articolul 1
   Sprijinul financiar pentru țările ACP în caz de instabilitate macroeconomică rezultată din șocuri exogene, prevăzut la articolul 68 din Acordul de parteneriat ACP-UE, este reglementat prin prezenta decizie.
   Articolul 2
   (1)   În scopul atenuării efectelor adverse pe termen scurt rezultate din șocuri exogene, inclusiv a efectelor asupra veniturilor din export, și al protejării reformelor și politicilor socioeconomice afectate de scăderea veniturilor, poate fi mobilizat un sprijin financiar suplimentar din rezerva pentru nevoi neprevăzute a celui de al 11-lea Fond european de dezvoltare.
   (2)   Țările ACP afectate de șocuri exogene adresează Comisiei Europene o cerere de sprijin financiar în acest scop, care va fi examinată în lumina unei abordări de la caz la caz, în funcție de nevoi, în cadrul financiar multianual de cooperare în temeiul Acordului de parteneriat ACP-UE.
   (3)   Asistența se administrează și se pune în aplicare în conformitate cu proceduri care permit operațiuni rapide, flexibile și eficace. Comisia Europeană va prezenta periodic un raport Comitetului ACP-UE de cooperare pentru finanțarea dezvoltării.
   Articolul 3
   Părțile contractante la acord, Comisia Europeană și Secretariatul ACP sunt informate cu privire la modalitățile practice de punere în aplicare a articolului 68.
   Articolul 4
   Capitolul 3 din anexa II la Acordul de parteneriat ACP-UE se aplică în conformitate cu prezenta decizie.
   Articolul 5
   Prezenta decizie intră în vigoare la data adoptării.
   
      Adoptată la Bruxelles, 8 decembrie 2017.
      
         
            Pentru Comitetul ambasadorilor ACP-UE
         
         
            Președintele
         
         K. TAEL
      
   
   
      (1)  JO L 317, 15.12.2000, p. 3.